Școala gimnazială nr. 9 „Grigore Alexandrescu”, face obiectul unui proiect de reabilitare și eficientizare energetică. Este o școală care până în 1989 găzduia până la 3000 de elevi, împărțiți în trei schimburi. Era cea mai mare școală din Județul Dâmbovița dar, în timp, școala nu a mai fost atât de solicitată și chiar a pierdut personalitatea juridică din cauza numărului redus de copii.
Proiectul prin care se urmărește readucerea școlii în prim-plan este finanțat prin Planul de Redresare și Reziliență și are o valoare de aproximativ 11 milioane de lei, bani cu ajutorul cărora această unitate de învățământ va fi transformată radical. Este mare nevoie de investiții pe zona de izolare termică, pentru înlocuirea tâmplăriei, a instalațiilor interioare, fiind prevăzute și sisteme ecologice de producere a energiei electrice.
„Este o școală care, până în 1989, găzduia în jur de 3000 de elevi, care învățau în trei schimburi. În ultimii ani nu a cunoscut lucrări importante de reabilitare- modernizare. Astăzi discutăm despre debutul unui proiect de peste zece milioane de lei, prin care unitatea de învățământ va fi modernizată. Avem și un proiect separat, prin Grupul de Acțiune Locală „Târgoviștea egalității de șanse”, prin care vom realiza aici și o bază sportivă iar proiectul privind dotările este deja în implementare. Va fi reabilitat termosistemul, înlocuită tâmplăria, se va reface acoperișul, vor fi instalații pentru producerea energiei din surse regenerabile. Deci va fi o unitate cu totul schimbată. Sper să finalizăm lucrările cât mai repede, astfel încât și în acest cartier mare al Municipiului Târgoviște să avem o unitate de învățământ la standarde europene”- a detaliat primarul Municipiului Târgoviște, Cristian Stan.